**ADRODDIAD GAN RHIANON PASSMORE AC
Rhaglen ar Hanfodion Arferion a Gweithdrefnau Seneddol y CPA**

**24-29 Ebrill 2017**

Roedd hon yn rhaglen hyfforddi gyntaf ar gyfer seneddwyr sydd wedi'u ethol yn y ddwy flynedd ddiwethaf.

Cynhaliwyd y rhaglen gan yr Ysgol Astudiaethau Parhaus ym Mhrifysgol McGill, Montreal, Canada. Mae Prifysgol McGill yn cyfeirio at y rhaglen fel Tystysgrif Datblygiad Proffesiynol mewn Llywodraethiant Seneddol ar gyfer canghennau bach Cymdeithas Seneddol y Gymanwlad.

Hoffwn fanteisio ar y cyfle hwn i ddiolch i Gymdeithas Seneddol y Gymanwlad, y sawl a wnaeth fy nghynnal ym Mhrifysgol McGill (yn enwedig Phoebe Zamunel) a'n cangen am noddi fy lle ar y rhaglen hon.

Mae'n rhaid imi nodi yma mai adroddiad byr yw hwn, gan mai dydd Llun yn unig y cyflwynais fy aseiniad ysgrifenedig olaf yn y Brifysgol.

**Disgrifiad o'r Rhaglen**

Cyflwynwyd y rhaglen hon fel rhan o strategaeth rhaglen ddiwygiedig Cymdeithas Seneddol y Gymanwlad. Cafodd y rhaglen arloesol ei lansio yn ystod Cynhadledd Seneddol y Gymanwlad, rhif 62.

Amcan ac uchelgais y rhaglen achrededig hon oedd dyfnhau dealltwriaeth y sawl a gymerodd ran o lywodraethiant seneddol democrataidd.

Prif ddeilliannau'r rhaglen oedd gwella capasiti seneddwyr drwy ein darparu â:

* Gwell dyfnder gwybodaeth o ran arferion a gweithdrefnau seneddol
* Gwell dyfnder gwybodaeth a gwybodaeth ymarferol yn seiliedig ar theorïau cyffredin ac arferion da rhyngwladol
* Cymhwyster achrededig gan brifysgol a gaiff ei hadnabod yn rhyngwladol a fydd o fudd i ni gydol ein bywyd ac ar ôl ein cyfnod yn y Senedd
* Sgiliau i fodloni ein hanghenion o ran datblygu proffesiynol

Roedd y cwrs yn cynnwys modiwlau paratoadol ar-lein, seminarau yn ystod cwrs pum diwrnod ym Mhrifysgol McGill, a modiwlau dilynol ar-lein i'w cwblhau ar ôl y sesiynau ym Montreal.

Mae'r pedwar prif fodiwl yn darparu trosolwg defnyddiol o bwnc a chwmpas y cwrs. Y rhain oedd:

***Cyflwyniad i Lywodraethiant Seneddol y Gymanwlad***

 Roedd hwn yn fodiwl dechreuol ar-lein i'w astudio ar ein pen ein hunain, a ddaeth i ben ym mis Mawrth.

**Materion cyfoes mewn Llywodraethiant Seneddol**

Cafodd y modiwl hwn ei gwblhau'n rhannol ar-lein a daeth i ben â phapur ysgrifenedig terfynol law yn llaw â chyflwyniad yn ystod y cwrs yn y brifysgol ym mis Ebrill. Roedd y papur terfynol a'r cyflwyniad cysylltiedig, o'r enw 'Assessment of Operations of Your Legislature' wedi fy ngalluogi i ddyfnhau fy nealltwriaeth o brosesau a gweithdrefnau'r Cynulliad, ond roedd hefyd yn gyfle imi ystyried nifer o rinweddau'r sefydliad.

Roedd y sesiynau ym mhrifysgol McGill yn cynnwys darlithoedd ar y broses ddeddfwriaethol gan academyddion ar frig eu maes, grwpiau trafod a seminarau â chyd seneddwyr y Gymanwlad.

**Uwch Lywodraethiant Seneddol**

Daeth y modiwl ar-lein hwn i ben yr wythnos ddiwethaf ac roedd yn cynnwys fforwm drafodaeth ar-lein wedi'i fonitro gan diwtor a phapur terfynol yn seiliedig ar astudiaeth Greg Power, ‘The Politics of Parliamentary Strengthening’.

**Cyfathrebu Seneddol**

Mae'r modiwl ar-lein hwn yn dal i fod yn fyw, ond fel y dywedais eisoes, cyflwynais fy aseiniad olaf ddydd Llun. Yn y papur terfynol hwn, a oedd yn werthusiad o Strategaeth Cyfathrebu'r Cynulliad, archwiliais Strategaeth Comisiwn y Cynulliad a'r Dangosyddion Perfformiad Allweddol diweddaraf.

Cefais nifer o gyfleoedd drwy gydol y rhaglen i drafod gwaith Cynulliad Cenedlaethol Cymru tra'r oeddwn yn ymwneud â phobl eraill ar y cwrs a gweithwyr academaidd ar yr un pryd. Mae'r cwrs wedi galluogi i mi ddod i'r casgliad ein bod yn iawn i ddangos y Cynulliad i fod yn enghraifft arweiniol mewn arferion seneddol a deddfwriaethol.

Ystyriais y rhaglen i fod yn ddifyr iawn ac yn llawn gwybodaeth. Gan fod llawer o gynnwys y cwrs wedi cael ei anelu at ddeddfwrfeydd sydd wedi datblygu llawer llai na'r Cynulliad, gwelais yn aml y gallwn ganmol y Cynulliad i fod yn fodel o arfer gorau mewn llywodraethiant ryngwladol dda. Yn wir, dywedodd un o'r academyddion fod “Cynulliad Cymru yn swnio fel deddfwrfa ragorol!”

**Gwerthuso'r Rhaglen**

Byddwn yn bendant yn argymell bod Aelodau eraill y Cynulliad yn cwblhau rhaglen Hanfodion y CPA yn y dyfodol. Fodd bynnag, byddwn yn rhybuddio unrhyw gyfranogwyr yn y dyfodol cymaint o waith ydyw! Credaf i'm hamserlen brysur, fel sydd gan bob Aelod Cynulliad, olygu nad oedd gennyf bob amser gyfle i archwilio'r modiwlau ar-lein yn llwyr. Roedd argymhellion darllen na chefais gyfle i ymgydymryd â nhw.

Ac eto, nid yw hyn yn tynnu oddi wrth y profiad amhrisiadwy a gefais. Cefais nid yn unig wybodaeth academaidd o astudio ym mhrifysgol McGill, ond dysgais lawer iawn hefyd drwy'r sgyrsiau â seneddwyr eraill ar draws y Gymanwlad. Bydd fy mhrofiadau ar y rhaglen hon yn dal i fod o gymorth i mi yn ystod fy amser yn y Cynulliad ac wedi hynny.

**Atodiad:**

Amserlen y cwrs ym Montreal

